মাসখানেক হতে চললো এখনো চিরকুণ্ডা কোলিয়ারির চাল্কে পা রাখেনি কোনো শ্রমিক। সরকারি তরফে বারবার চেষ্টা করেও কোনো সুরাহা হয়নি। মাঝখানে একবার সরকারি গাড়ি এনে জমে থাকা কয়লা চালান দেওয়ার ব্যবস্থা হয়েছিল; কিন্তু বাদ সেধেছে কন্ট্রাক্টর অ্যাসোসিয়েশন। গাড়ি আটকে, রাস্তা অবরোধ করে বানচাল করে দিয়েছে পরিকল্পনা। কিন্তু শ্রমিকবসিত্মতে ভুখা মিছিল বেরোয়নি এখনো। উলটো সন্ধেবেলায় কারোর কারোর বাড়ির দাওয়ায় ভাকু তেলের আড্ডার সঙ্গে ঢুলকি বাজিয়ে চলে ঝুমুর গানের আসর। দিনের বেলায় সামনের মাঠে লাইন দিয়ে বানোয়ারিলালদের ডাম্পার আর লরিগুলো দাঁড়িয়ে থাকলেও রাতের বেলায় বসিত্মবাড়ির মেঝে কাঁপিয়ে খাদান থেকে তোলা চোরাই কয়লা পাচার করে। বসিত্মর মরদগুলোকে ভেড়া মনে হয় চম্পার। এমনকি তার বাপ লালু মাতোকেও। বানোয়ারিলালদের কৌশল বুঝতে পারে না এরা। শুধু পেটের জন্য শয়তানটার খপ্পরে পা দিয়ে রাতের অন্ধকারে গাঁইতি নিয়ে মরণ কুয়ার ভেতের ঢোকে, কত পায় এক এক রাতে, আশি, একশ বড়জোর দেড়শো টাকা। আর ওদিকে লরির পর লরি কালো সোনা টেনে নিয়ে দিনের পর দিন বানোয়ারিলালের গায়ের রং পালটে যায় দুধে আলতায়। কাউকে কয়েকবার বোঝানোর চেষ্টা করেছে চম্পা। কিন্তু ওর কথায় তেমন একটা আমল দেয়নি কেউই। গালমন্দ দিয়ে কেউ কেউ বলছে,